Jhesus Maria. Mynen willygen denst touoren wes ik gudes formach. Werdyge here meisster Pagel. Ik weit juw sunderges nicht to scrijwende, man ik hebbe juwer brewe ij entfangen. So ik juw for hen screwen hebbe, alse j last botter, de t:e gewen for vij mark, dar af worden ia lxxxj [mark] xi[½] s. Jtem noch by Mychel Hardenbargh l rinske gulden, wogen [½] gulden myn, summa lxxiiij [mark] iiij s.; summa in alle – j(c) lv [mark] xi[½] s. Jtem hir vp screwen in de bank na juwen begere l dokaten for screwen an Johan Petersen. Jtem noch sende ik juw myt Erijk Flemeink j smale tonne,* dar inne ij blawe leydeske; dar nemet j af dat juw beist behaget; dat ander sal Sywereit Petersen hebben; it stukke steijt xxv [mark]. Jtem noch in der sulwen tonnen ij par patoffelen, ij par semesche scho, half for juw vnde half meisster Kort Fijlippi, vnde latet juw nicht for sman; dar is ok j t:e appel for juw. Jtem noch sende ik juw by Mychgel Hardenbargh j klene leichgelen sulten eingefer. Dat etet vmme mynen willen. Dijt marke,* vnde forsmat nicht j klene gawe etc. Werdyge here, ik danke juw fruntlijken for juwe gawe, alse int for jar de t:e botter vnde nu for botter vnde las vnde ok de brede gy Mychgel hadden gedan. It is vnfordent. Hebbe gy myner wor ane to donde, dar bedet awer, ik wil gerne don wes an my is juw to willen. Forder wo juw bot hir kwemt, ik wilt juw wol to der hant besturen. Dar for latet juw to de brewe vnde gelt ik na Rome besturede; gy schollen horen se kweme in vij weken fan Abo to Rome. Jtem ik sende juwer karken myt Erik Flemenck iij(c) lxxix stukke dak kopper; ik wil nyen mer koppen ik krijge juwe brewe; vnse here Got laten juw myt lewe entfangen. Hir mede ik juw Gade dem heren befelle myt alle den juwen. Gescrewen to Lübek in mandage for sunte Mychgelis int jar xv(c) xiiij. Jtem wen gy hir gelt willen hebben, so latet grauwark, marten, gud selspeik, botter, gude bukke, droge hekede; dar blywe gy jo so wol mede by alse kopper efte ossemunt; wen gy lude hebben, dy juw dysse war koppen, so ramet juwe beisste etc. Hermen Bremer.